b"\n_START_ARTICLE_\nGovern de Fran\xc3\xa7a\n_START_SECTION_\nEls ministres\n_START_PARAGRAPH_\nEls ministres s\xc3\xb3n nomenats pel President a proposta del Primer Ministre, col\xc2\xb7locant-se aquests sota la direcci\xc3\xb3 d'aquest \xc3\xbaltim. El nom i nombre dels ministeris pot variar d'acord amb els que es creuen en cada ocasi\xc3\xb3._NEWLINE_S'ha de distingir els ministres amb cartera, que s'ocupen d'un determinat camp de la vida nacional, i els ministres sense cartera, tamb\xc3\xa9 nomenats ministres d'Estat. Actualment no existeix cap ministre sense cartera.\n_START_SECTION_\nComposici\xc3\xb3 actual\n_START_PARAGRAPH_\nL'actual gabinet de govern va ser constitu\xc3\xaft el 17 de maig de 2017, a proposta del primer ministre, i els ministres foren nomenats pel president de la Rep\xc3\xbablica Francesa Emmanuel Macron.\n_START_SECTION_\nAtribucions\n_START_PARAGRAPH_\nEl poder del Govern ve definit com l'encarregat de la direcci\xc3\xb3 de la pol\xc3\xadtica de la Naci\xc3\xb3, d'acord amb l'Article 20 de la Constituci\xc3\xb3 de la Cinquena Rep\xc3\xbablica Francesa. La definici\xc3\xb3 de les pol\xc3\xadtiques i els objectius governamentals es tradueix en la pr\xc3\xa0ctica en la redacci\xc3\xb3 dels projectes de llei i en els decrets del Govern. Cada decisi\xc3\xb3 pol\xc3\xadtica ha d'estar inscrita en un determinat context jur\xc3\xaddic. Tots els projectes de llei i alguns tipus de decrets han de ser adoptats al Consell de Ministres en gabinet. De fet, \xc3\xa9s al Consell de Ministres on el govern defineix una orientaci\xc3\xb3 col\xc2\xb7lectiva de la seva pol\xc3\xadtica i pren les mesures essencials per a la seva execuci\xc3\xb3. L'acci\xc3\xb3 del govern apareix aqu\xc3\xad en una de les seves dimensions fonamentals: la \xc2\xabcolegialitat\xc2\xbb._NEWLINE_L'acci\xc3\xb3 del Govern es recolza igualment en dos elements fonamentals, les Forces Armades i l'Administraci\xc3\xb3 p\xc3\xbablica per dirigir l'acci\xc3\xb3 de la seva pol\xc3\xadtica._NEWLINE_El Govern disposa d'aquestes prerrogatives essencials, per\xc3\xb2 tamb\xc3\xa9 de compet\xc3\xa8ncies complement\xc3\xa0ries com s\xc3\xb3n la vigil\xc3\xa0ncia del bon funcionament de tots els serveis p\xc3\xbablics, la iniciativa en el procediment parlamentari, aix\xc3\xad com pot rebre informes del Consell econ\xc3\xb2mic i social en aquells projectes que pertoquin reformes econ\xc3\xb2miques.\n_START_SECTION_\nFuncionament\n_START_PARAGRAPH_\nLa celebraci\xc3\xb3 regular de les reunions del Consell de Ministres, cada dimecres pel mat\xc3\xad en el Palau de l'Elisi sota la presid\xc3\xa8ncia del President de la Rep\xc3\xbablica, afavoreix la solidaritat en el treball governamental. Per\xc3\xb2 l'ess\xc3\xa8ncia del treball del Govern es fa a altres bandes, \xc3\xa9s a dir, en primer lloc es realitza a la seu de cada departament ministerial i, d'altra banda, en reunions i grups de treball interministerials. A m\xc3\xa9s a m\xc3\xa9s, la intervenci\xc3\xb3 del Primer Ministre o del seu personal en aquestes reunions de treball garanteix l'efic\xc3\xa0cia i la coher\xc3\xa8ncia de les accions i decisions preses.\n_START_SECTION_\nPressupost\n_START_PARAGRAPH_\nEl govern \xc3\xa9s responsable de la pol\xc3\xadtica econ\xc3\xb2mica i financera de l'Estat, autoritza totes les despeses i ingressos de cada ministre en el que s'anomena \xc2\xabLlei de Finances\xc2\xbb._NEWLINE_Cada ministre haur\xc3\xa0 de preparar una llista de les seves necessitats anuals i ho presentar\xc3\xa0 al Ministeri de Pressupost, Comptes P\xc3\xbabliques i Funci\xc3\xb3 P\xc3\xbablica, que concedeix o denega el seu finan\xc3\xa7ament. Tamb\xc3\xa9 calcula aquest ministeri el pressupost general de l'Estat per a l'any vinent i estableix el pressupost col\xc2\xb7lectiu, que cont\xc3\xa9 totes les despeses i els ingressos anuals de l'Estat._NEWLINE_La Llei de Finances, per poder-se aplicar, ha de ser aprovada pel Parlament, que pot agregar esmenes.\n_START_SECTION_\nIncompatibilitats\n_START_PARAGRAPH_\nEl c\xc3\xa0rrec de membre del Govern \xc3\xa9s incompatible amb l'exercici del mandat parlamentari, amb qualsevol posici\xc3\xb3 de representaci\xc3\xb3 professional a nivell nacional, amb tota ocupaci\xc3\xb3 p\xc3\xbablica o activitat professional. Amb aix\xc3\xb2 es pret\xc3\xa9n evitar la pressi\xc3\xb3 o el pes d'alguns factors externs en els ministres i els permet dedicar-se plenament a la feina del govern._NEWLINE_Tanmateix, poden mantenir c\xc3\xa0rrecs locals (alcaldes, consellers regionals o generals, etc.). Lionel Jospin, quan era primer ministre, va imposar una estricta no-acumulaci\xc3\xb3 de la funci\xc3\xb3 del govern amb la d'oficials electes locals. Aquesta decisi\xc3\xb3 va establir jurisprud\xc3\xa8ncia per als governs seg\xc3\xbcents abans de ser eliminada, a causa de la pressi\xc3\xb3 dels interessats que volien mantenir els seus mandats locals garants del \xc2\xabsosteniment sostenible\xc2\xbb de la seva pres\xc3\xa8ncia local.\n_START_SECTION_\nRelacions amb el Parlament\n_START_PARAGRAPH_\nEl Govern \xc3\xa9s responsable davant el Parlament. En particular, el govern pot assumir la responsabilitat davant l'Assemblea Nacional de Fran\xc3\xa7a i aquesta pot destituir el govern amb una moci\xc3\xb3 de censura._NEWLINE_Durant una intervenci\xc3\xb3 armada, el govern ha d'informar el Parlament, i sotmetre a l'autoritzaci\xc3\xb3 de la cambra la pres\xc3\xa8ncia de tropes franceses si un conflicte dura m\xc3\xa9s de quatre mesos._NEWLINE_El Primer Ministre pot agregar dies de sessions addicionals, o convocar a sessi\xc3\xb3 extraordin\xc3\xa0ria del Parlament.\n_START_SECTION_\nSecretari General del Govern\n_START_PARAGRAPH_\nEl Secretari General del Govern \xc3\xa9s una instituci\xc3\xb3 que assegura la continu\xc3\xaftat de l'Estat quan es produeixen per\xc3\xadodes de transici\xc3\xb3 governamental durant la Cinquena Rep\xc3\xbablica._NEWLINE_Sota l'autoritat del Secretari General i com rellevo del Primer Ministre, aquesta instituci\xc3\xb3 distingeix dues entitats caracter\xc3\xadstiques de la tradici\xc3\xb3 administrativa francesa: el gabinet ministerial i l'administraci\xc3\xb3 central."